17-jarige vas ná Middelburg-meisie se verdwyningNeline van Zyl. ŉ 17-jarige seun is steeds in aanhouding nadat hy Woensdagmiddag in hegtenis geneem is in verband met die verdwyning van Neline van Zyl (13), die laerskoolmeisie van Middelburg in Mpumalanga wat sedert verlede Donderdag vermis was. Kapt. Khanyisile Zwane, woordvoerder van die Middelburg-polisie, het Donderdag aan Maroela Media gesê Neline is Woensdag omstreeks 15:00 by ŉ gastehuis in die Loskopdam-omgewing gevind. “Ondersoekbeamptes van die Middelburg-polisie is saam met die meisie se ouers na die Groblersdal-polisiestasie waar hulle onder meer verklarings van die meisie, die 17-jarige seun en sy ma in die teenwoordigheid van haar regsverteenwoordiger afgeneem het,” het Zwane gesê. Die seun se ma is nie in hegtenis geneem soos vroeër berig is nie. Hy sal na verwagting Vrydag in die Middelburg-landdroshof verskyn op aanklag van ontvoering. Zwane het gesê Neline het Woensdagmiddag berading van ŉ maatskaplike werker ontvang en is veilig terug in haar ouers, Rudolf en Petra van Zyl, se sorg. “Maatskaplike werkers sal die gesin bystaan en berading bied indien hulle dit verlang,” het Zwane bygevoeg. Daar is versoek om die gesin se privaatheid te respekteer. Maroela Media het vroeër berig ŉ grootskaalse soektog is na Neline, ŉ leerder aan die Laerskool C.R. Swart, van stapel gestuur nadat haar ouers Donderdagmiddag onraad gemerk het. Sy sou ná skool krieket by die Hoër Tegniese Skool (HTS) Middelburg gaan kyk het en daarna na haar dansklas gegaan het. Haar ouers het egter by een van haar vriende vasgestel dat sy nooit by die krieket-wedstryd opgedaag het nie en ook nie by die dansskool was nie. Lees die vorige berigte oor Neline van Zyl op Maroela Media.